**เอก บุญสวัสดิ์** ชื่อเล่น **เอก** เกิดวันที่ 30 ตุลาคม พ.ศ. 2531 ที่จังหวัดชลบุรี เป็นนักวินด์เซิร์ฟชาวไทย ผู้ซึ่งเข้าแข่งขันในโอลิมปิกฤดูร้อน 2012 และเคยเป็นแชมป์ของประเทศไทย 4 สมัยติดต่อกัน ใน พ.ศ. 2548–2551

ประวัติ
-------

เอก บุญสวัสดิ์ เป็นชาวจังหวัดชลบุรี ซึ่งเป็นบุตรของ นายพัฒนา กับนางนภาพร บุญสวัสดิ์ ปัจจุบันเขากำลังศึกษาอยู่ที่มหาวิทยาลัยรัตนบัณฑิต และเข้าแข่งขันวินเซิร์ฟ รุ่นอาร์เอส:เอ็กซ์ชาย เขาได้รับรางวัลเหรียญทองจากการแข่งขันซีเกมส์ 2007 ที่จังหวัดนครราชสีมา ตลอดจนเป็นรองแชมป์เยาวชนโลก 2007 ที่จัดขึ้น ณ ประเทศโปแลนด์ และเข้าแข่งขันโอลิมปิกครั้งแรกในโอลิมปิกฤดูร้อน 2008 รวมทั้งได้รับเหรียญเงินจากการแข่งขันเอเชียนเกมส์ 2010 ที่กว่างโจว ประเทศจีน และได้เหรียญทองแดงจากการแข่งขันเอเชียนบีชเกมส์ 2010 ที่ประเทศโอมาน ตลอดจนรางวัลเหรียญทองจากการแข่งขันซีเกมส์ 2011 ที่ประเทศอินโดนีเซีย นอกจากนี้ เขายังได้รับสิทธิ์เข้าร่วมการแข่งขันโอลิมปิกฤดูร้อน 2012 จากผลงานอันดับที่ 45 ของกลุ่มโกลด์ฟลีตวินด์เซิร์ฟชิงแชมป์โลก

#### โอลิมปิกฤดูร้อน 2012

เอก บุญสวัสดิ์ เข้าแข่งขันรายการวินด์เซิร์ฟประเภทอาร์เอส:เอ็กซ์ชาย ในโอลิมปิกฤดูร้อน 2012 ที่พอร์ตแลนด์ เมืองเวย์มัธ ประเทศอังกฤษ โดยเขาได้เดินทางเพื่อไปเตรียมตัวล่วงหน้า 20 วัน และใช้เวลาฝึกซ้อม 7 วัน โดยมีอรัญ หอมระรื่น เป็นผู้ฝึกสอน ทั้งนี้ แม้เขาจะเคยผ่านการแข่งขันมาหลายรายการและเคยครองแชมป์เยาวชนโลก 2009 แต่เนื่องด้วยประเทศอังกฤษมีสภาพอากาศแปรปรวนค่อนข้างสูง จึงถือว่าไม่ใช่เรื่องง่าย ถึงกระนั้น เขาก็มีความตั้งใจที่จะติดอันดับท็อปเท็นให้ได้ และในวันที่ 31 กรกฎาคมเป็นการแข่งขันวันแรก ซึ่งแบ่งออกเป็นสองรอบ เอกเข้าเส้นชัยในลำดับที่ 28 และ 32 ตามลำดับ เมื่อจบการแข่งวันแรก เขาอยู่ในอันดับที่ 30 จากนักกีฬาที่เข้าแข่งขันทั้งหมด 38 คน วันที่ 1 สิงหาคม หลังจบการแข่งขันเรซที่ 3 และ 4 เขาเข้าเส้นชัยเป็นอันดับที่ 27 และ 26 ตามลำดับ เมื่อจบการแข่งขัน 4เรซ เขาได้อยู่ในอันดับที่ 28  และวันที่ 5 สิงหาคม ในเรซ 9 เขาแข่งขันไม่จบรายการและถูกปรับฟาวล์ แต่ก็ทำผลงานได้ดีขึ้นในเรซ 10 อย่างไรก็ตาม เขาก็ไม่ได้รับเหรียญรางวัลเมื่อจบการแข่งขัน โดยเอก บุญสวัสดิ์ ได้อันดับที่ 33 ในตารางรวม

เครื่องราชอิสริยาภรณ์
---------------------

* พ.ศ. 2557 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)

อ้างอิง
-------

1. ↑  ส.วินด์เซิร์ฟมั่นใจ'เอก-นภาลัย'สร้างผลงานได้ดีในกีฬา อลป.แน่
2. ↑  เอกโอเคฟิตเกินร้อยลั่นพร้อมบู๊โอลิมปิก
3. ↑  "Profile". คลังข้อมูลเก่าเก็บจากแหล่งเดิมเมื่อ 2012-10-30. สืบค้นเมื่อ 2012-10-27.
4. 1 2  "กระทรวงการท่องเที่ยวและกีฬา". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2012-10-27.
5. ↑  เอก บุญสวัสดิ์[*ลิงก์เสีย*]
6. ↑  กีฬาทางน้ำเจอหนาวเสื้อ 3 ชั้นเอาไม่อยู่ - ข่าวไทยรัฐออนไลน์
7. ↑  "วินด์เซิร์ฟ-เรือใบ" บ่นหนาวจับใจ ก่อนลุย "ลอนดอนเกมส์" - เดลินิวส์
8. ↑  "วินด์เซิร์ฟ" ส่ง 2 นักโต้คลื่นไทย บุกถิ่นผู้ดี - เดลินิวส์
9. ↑  2 โต้คลื่นไทยยันปรับตัวได้แล้วพร้อมลุยลอนดอนเกมส์
10. ↑  วินด์เซิร์ฟชัวร์เอก-นภาลัย - ข่าวไทยรัฐออนไลน์
11. ↑  โต้คลื่น เอก-นภาลัย ตั้งเป้าท็อป 10
12. ↑  โต้คลื่นหนุ่มไทยออกสตาร์ตหนืดวินด์เซิร์ฟ อลป.2012 : มติชนออนไลน์
13. ↑  เอก-นภาลัย-กีระติยังรั้งท้ายกลุ่ม
14. ↑  "Sport - Manager Online - เอก เข้า 27 และ 26 แล่นวินด์เซิร์ฟเรซ 3-4". คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2012-10-27.
15. ↑  Sport - Manager Online - วินด์เซิร์ฟไทยแห้ว ชวดลุ้นเหรียญ อลป.[*ลิงก์เสีย*]
16. ↑  'เอก' อันดับไม่ดี หลุดโผชิงทองโต้คลื่น : INN News[*ลิงก์เสีย*]
17. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ประจำปี ๒๕๕๗ เก็บถาวร 2022-05-27 ที่ เวย์แบ็กแมชชีน, เล่ม ๑๓๒ ตอนที่ ๑ ข หน้า ๒๔, ๙ มกราคม ๒๕๕๘

แหล่งข้อมูลอื่น
---------------

* เอก บุญสวัสดิ์ ทำผลงานดีสุด เข้า 28,32 วินด์เซิร์ฟ London 2012 วาไรตี้ไลฟ์ เก็บถาวร 2013-05-02 ที่ เวย์แบ็กแมชชีน